LV.  Burgundi episcopi Argentinensis statuta de juribus praepositi Haselacensis et canonicorum ibidem confirmat.   (Velletri, Maii 9.) [WURDWEIN,  Nova subsidia diplomatica,  t. X, p. 121.]
Author: Lucius III

Lucius episcopus, servus servorum Dei, dilectis filiis canonicis Sancti Florentii Haselacensis, tam praesentibus quam futuris, legitime substituendis, in perpetuam memoriam.

Ea quae sunt pro Dei cultu rationabiliter de praelatorum auctoritate statuta in sua debent stabilitate consistere, et ne possint malignitate quorumlibet a suo statu divelli apostolico patrocinio communiri. Hinc est quod, cum pro distributione praebendarum ecclesiae vestrae frequens inter vos scandalum oriretur, beatae memoriae B. quondam Argentinensis episcopus, prout ex ejus scripto comparet, de scandalo sedando sollicitus, communicato fratrum suorum consilio, ita demum cum auxilio gratiae coelestis effecit quod, omni scissura deposita, quae debeantur vobis expressit, prout deputatae. Sane B. quondam praepositus vester decimas ad ecclesiam vestram pertinentes vobis, memorato episcopo suadente, concessit, videlicet de Hosthoven, de Hernoldeshseim decimas vini duntaxat, et post obitum ejus decimas frumenti et aliorum et decimas insuper de Hurmaten in Brussetal. Idem vero episcopus, dum praeposituram Ecclesiae vestrae in ipsa manu teneret, decimas de Sulcen et sex agros vineti Buytenheim, et tres in Westhoven, eo tenore concessit, ut nulli unicuique praeposito, qui aliquando vestrae praeesset Ecclesiae, vobis ea subtrahendi pateret facultas. Insuper etiam praedictus B. praepositus molendinum quoddam quod proprietario jure tenebat, cum adjacenti praedio in villa Tunguenesin eidem ecclesia pia devotione concessit, ita tamen ut, dum viveret, eis libere frueretur, et eo decedente ad ecclesiam vestram sine qualibet contradictione rediret, et vos in ejus anniversario de praescripto molendino deberetis quatuor quartalia frumenti pauperibus erogare. Praeterea B. de Cunze praedium quoddam in praescripta villa pro sua vobis salute legavit, eo quidem tenore, ut C. filius ejus concanonicus vester istud praedium in sua vita possideat, et in anniversario patris duodecim panes claustrales et situlam vini et duodecim denarios pauperibus largiatur, et, eo decedente, jam dicta ecclesia in ipso praedio ei, nullo contradicente, succedat; haec autem omnia, prout ea rationabiliter possidetis, vobis et ecclesiae vestrae auctoritate apostolica confirmamus. Ad haec, cum de cooperienda ecclesia vestra et de aliis quaestio suborta fuisset, recognitum est coram episcopo supradicto, prout ejus scriptum continet, quod praepositus dimidiam, et episcopus aliam partem ecclesiae debeant reparare, quoties in aliquo reparatione egebit. Insuper etiam praepositus officinis fratrum, videlicet claustro per totum, dormitorio, refectorio, pistrino, cellario, molendino ne aliqua negligentia defectum procuret sollicite praecavebit, et si etiam aliqua a suo statu ceciderint ea de proprio restaurabit defectuique rei familiaris et divinorum obsequiorum cum omni diligentia providebit. Et si aliquo ex ipsius negligentia vel incuria super his ecclesia vestra senserit detrimentum, idem praepositus illata damna tenebitur resarcire. Cellerarium etiam fratrum cum omni diligentia procurabit, quo eorum praebendas, videlicet frumentum et vinum ipsius custodiae deputatum usibus fratrum fideliter referentur, ne aliquo casu perdantur. Si vero deperdita fuerint, omnia restaurabit, nec sine communi electione fratrum ad recipiendum aliquem in canonicam potestatem habebit; decanum quoque, magistrum scholarum, custodem, portenarium, cellerarium non nisi ad electionem fratrum constituet; nec etiam ad pistorum constituendum, nisi electio fratrum accedat, manus extendet; vasa quoque vinaria, quotquot fratrum fuerint usibus necessaria, ex proprio ministrabit, et his tabe aut vetustate consumptis, alia nova tenebitur exhibere. Nullam autem curiarum, quarum donatio ei de jure praepositurae competit, sine fratrum electione locabit. Beneficium autem aliquod claustrale cum vacaverit, nulli jure successorio conferatur. Praepositus autem illi canonico, qui ab eo proximum locum obtinet, illud concedere non denegabit, si tamen id ab ipso devotionis studio fuerit postulatum. Si vero beneficium illud postulare noluerit, praepositus ipsum conferendi cui ecclesiae vestrae canonico maluerit facultatem habebit, singulorum tamen facultate considerata, nec si unum ditare intendat, ut aliis occasionem scandali praestare videatur. Praepositus insuper praehendas fratrum recipere debebit de curia videlicet Kircheim, de qua singulis annis centum triginta quartalia frumenti ad mensuram ecclesiarum Argentinensis civitatis, et quinque carratas vini, vobis debet exsolvere, praeter decem quartalia frumenti quae debet decano, et praeter quinque quartalia, quae praebendae eleemosynariae dare tenetur. Denarios quoque fratrum vestibus deputatos praepositus ministrabit, et ita ne fratres in officiorum divinorum possint celebratione tepere. Calefactoriam etiam a festo B. Martini usque ad Coenam Domini diebus singulis ad usum fratrum per ministrum suum faciet califieri, et fenum prati de Urmatten in ipsorum fratrum utilitatem etiam propriis expensis secari. Ne ergo contra id quod statutum est praepositus quidquid vobis subtrahere valeat, aut vos ab eo debeatis requirere quod ipse vobis solvere nec dare teneatur, haec quae praediximus, prout sunt de vestri episcopi auctoritate statuta et in ecclesia vestra servanda, futuris temporibus praecipimus integra permanere. Decrevimus ergo ut nulli omnino hominum fas sit praefatam ecclesiam temere conturbare, aut ejus possessiones auferre, vel ablatas retinere, minuere, aut quibuslibet vexationibus perturbare, sed omnia integra conserventur eorum pro quorum gubernatione ac sustentatione concessa sunt, usibus omnimodis profutura, salva sedis apostolicae auctoritate, et dioecesani episcopi canonica justitia. Si qua ergo in futurum ecclesiastica saecularisve persona, etc.Ego Raynerus diaconus card. S. Georgii ad Velum Ego Lucius catholicae Ecclesiae episcopus. Ego Petrus tit. S. Susannae presbyter cardinalis. Ego Vivianus tit. S. Stephani in Coelio-Monte presb. cardinalis. Ego Cynthius presb. card. tit. S. Ceciliae. Ego Arduinus presb. card. tit. S. Crucis in Jerusalem. Ego Matthaeus presb. card. tit. S. Marcelli. Ego Laborans presb. card. Sanctae Mariae trans Tiberim tit. Calixti. Ego Hyacinthus diaconus card. S. Mariae in Cosmedin. Ego Ardicio Sancti Theodori diac. card. Aureum. Ego Gratianus Sanctorum Cosmae et Damiani diac. card. Ego Chonradus episcopus Salsburgensis Ecclesiae minister. Ego Theodrinus Portuensis et S. Rufinae sedis episcopus. Ego Petrus Tusculanensis episcopus. Ego Paulus Praenestinus episcopus. Datum Velletri per manum Alberti S. Romanae Ecclesiae presb. card. et cancellarii VII Idus Maii, indictione XV, Incarnationis Dominicae anno 1182, pontificatus vero domni Lucii papae tertii anno primo.